ARA: Esperjenzi ġodda fiċ-ċentru Esplora
Imtella' Ġunju 13, 2020 - Aġġornata 13 Ta' Ġunju, 2020 7:03pm Iċ-ċentru tax-xjenza interattiva, Esplora, reġa' beda jilqa' lill-pubbliku bi programm ta' attivitajiet u esperjenzi ġodda, b'rispett lejn il-livelli ta' iġene u d-distanza soċjali rakkomandati. Iċ-ċentru Esplora fil-Kalkara reġa' fetaħ il-bibien tiegħu b'miżuri stretti ta' prekawżjoni li jħarsu s-saħħa ta' dawk li jżuruh. Iċ-ċentru li jixpruna l-interess fix-xjenza b'mod inter-attiv, ħejja programm mħawwar b'attivitajiet edukattivi u divertenti li jqanqlu l-kurżità u interess f'kunċetti xjentifiċi. Għal dan il-għan tnedew tliet trails għal avveniment Scientastic li joffri vjaġġ ta' erba' siegħat b'enfasi fuq temi partikulari. Permezz ta' Earth and Beyond, l-viżitaturi jsiru aktar familjari mal-pjaneta tagħna, l-univers, u l-ambjent. Għal dawk li jħobbu l-mużika, il-vjaġġ Music for our Senses, jesplora idejat u kunċetti fosthom dwar kif l-ħoss jasal minn post għall-ieħor, kif il-moħħ kapaċi jitqarraq b'illużjonijiet filwaqt li wieħed jista' jindaga wkoll esperimenti li jkopru d-dawl u d-dellijiet. U għall-esploraturi ż-żgħar, li għandhom bejn tlieta u ħames snin, it-trail Little Esploras, hi miżgħuda b'esperimenti kreattivi. "Nippruvaw nengagjaw il-viżitaturi aħjar b'dan il-mod, jiġifieri jekk il-viżitaturi qegħdin barra u qed igawdu b'dan il-mod jistgħu ukoll ikunu qed japprezzaw l-element tax-xjenza filwaqt li jgawdu l-veduta wkoll," spjega l-uffiċjal tax-xjenza f'Esplora Ryan Ruggier. Ic-chairman ta' Esplora, Jeffrey Pullicino Orlando, qal li ċ-ċentru qed jieħu l-prekawzjonijiet b'konformità mal-gwidi tal-awtoritajiet tas-saħħa pubblika. "Ta' min wieħed jgħid ħadnihom mingħajr ma b'xi mod jew ieħor indejqu lil dak li jkun ninterferixxu bl-esperjenza sabiħa li kulħadd imdorri jassoċja mal-Esplora," qal iċ-Chairman tal-Esplora, Jeffrey Pullicino Orlando. L-avvenimenti fl-Esplora huma miftuħa għall-pubbliku bejn id-9am ta' filgħodu u l-4pm.